El cantant Raimon s’acomiadarà dels escenaris el maig del 2017 amb dotze concerts al Palau de la Música Catalana.  Així ho ha donat a conèixer aquest dimecres el Palau de la Música Catalana, que convoca a una roda de premsa el pròxim divendres en la qual el cantant valencià presentarà ‘Dotze recitals de comiat’, acompanyat de la presidenta de al Fundació Orfeó Català-Palau de la Música Catalana, Mariona Carulla i de director general del Palau de la Música Catalana, Joan Oller. Els concerts de comiat es produiran durant els quatre caps de setmana del maig, en recitals consecutius divendres, dissabte  diumenge, i significaran l’adéu definitiu de Raimon dels escenaris, segons la convocatòria.  El cantant de Xàtiva es troba immers des de l’abril en una gira que, sota el títol ‘Raimon  a casa’, visita una quinzena de poblacions del País Valencià. 2015 i 2016 han estat uns anys en què l’autor d’ ‘Al vent’ ha rebut el reconeixement que les institucions valencianes li havien negat. L’octubre del 2015 el govern valencià li atorgava l’Alta Distinció de la Generalitat Valenciana i al novembre del mateix any, Xàtiva el nomenava fill il•lustre i li regalava la possibilitat d’oferir dues actuacions úniques al Gran Teatre de la ciutat.  Unes setmanes abans de finalitzar la gira valenciana, amb data final el 5 de desembre a Alacant, Raimon presentarà al Palau de la Música aquest divendres els dotze espectacles amb què s’acomiadarà dels escenaris.  El desembre de l’any passat,  Raimon celebrava el seu 75è aniversari amb dos recitals antològics a l’Auditori.  El cantautor duu més de 50 anys als escenaris amb actuacions arreu del món, des dels Estats Units, Japó, França, Cuba, Mèxic, Argentina o Alemanya, entre altres.  És un dels membres més representatius de la història contemporània de la cançó en català , musicant poemes propis i també de clàssics valencians de la nostra literatura com  Ausiàs March, Jordi de Sant Jordi, Joan Roís de Corella, Joan Timoneda i Jaume Roig.  L’any 2014 va ser distingit amb el Premi d’Honor de les Lletres Catalanes, sent el primer músic amb aquest guardó.  Al llarg de la seva trajectòria, Raimon ha estat reconegut amb el Premi Nacional de Música 1993, la Medalla d’Or de la Generalitat 1997, el Premi d’Honor de l’Acadèmia de les Arts i les Ciències de la Música 2007, la Medalla de la Universitat de València 2009, la Medalla de la ciutat de Barcelona 2012, la Medalla del Círculo de Bellas Artes de Madrid 2014 i la Gran Creu de l'Orde de Jaume I el Conqueridor de la Generalitat Valenciana de l’any 2015.  La Universitat d’Alacant el va investir Doctor Honoris Causa l’any 2011.


L'actor manresà Joan Cirera va morir aquest dimarts a la matinada als 74 anys en no poder superar una llarga malaltia. L'intèrpret va participar en diverses produccions de TV3 com ara 'El cor de la ciutat', 'Porca misèria', 'Grand Nord' o 'La Riera'. Nascut el 1942, Cirera va iniciar-se al món de la interpretació als anys 60 a través de l'Escola d'Art Dramàtic Adrià Gual. L'actor estava molt vinculat al teixit associatiu, cultural i artístic de la capital del Bages i havia participat en diverses ocasions a la 'Innocentada'. El funeral de Cirera se celebrarà aquest dimecres al matí a la parròquia de Crist Rei de Manresa.

Summary: Mor als 74 anys l'actor manresà Joan Cirera


El Tribunal de Contractes del Sector Públic ha donat la raó a l'AMB en l'aturada del procés de licitació del servei de Nit bus a Barcelona i els municipis del nord de la ciutat, i l'ha autoritzat a fer un nou concurs. La resolució del Tribunal tanca més de dos anys de litigi entre l'Àrea Metropolitana de Barcelona i diverses empreses interessades en adjudicar-se el servei, després que una d'elles impugnés el concurs inicial perquè no s'havia publicitat degudament al Diari Oficial de la Unió Europea (DOUE). Aquesta impugnació va alentir tot el procés i l'AMB va decidir, finalment, aturar-lo. Amb tot, l'única empresa que restava amb possibilitats d'adjudicar-se el servei, l'UTE Nex Continental-West Midlands, va recórrer la decisió, al•legant que en sortia perjudicada. Ara el Tribunal de Contractes ha desestimat el recurs de la companyia i ha avalat la mesura de l'AMB. La resolució del Tribunal de Contractes tanca un enrevessat procés de licitació que es va obrir el 2014. En aquell moment, Tusgsal, actual adjudicatària, va impugnar el concurs perquè la mesa de contractació l'havia exclòs per motius urbanístics relacionats amb la construcció de les cotxeres. En paral•lel a aquesta impugnació, altres empreses també es van oposar al procés, advertint que el concurs no s'havia publicat al Diari Oficial de la Unió Europea. Després que l'AMB encarregués un informe intern que determinava que no s'havia comès cap infracció perquè s'havia seguit la Llei de Contractes del Sector Públic en comptes de la normativa europea, es van desestimar tots els recursos de les diferents companyies. Així, només quedava l'UTE (Unió Temporal d'Empreses) formada per New Continental i West Midland Travel com a empresa candidata a obtenir la licitació. Amb tot, el procés va seguir encallat amb l'oposició ferma de Tusgsal, motiu pel qual l'AMB va tornar a demanar una revisió interna de tot l'expedient de licitació. Finalment, el novembre del 2016 el Consell Metropolità va acordar aturar del tot el procés de licitació del Nit bus de Barcelona i la zona nord metropolitana, donat que es va constatar que podria ser declarat nul perquè no s'havia publicitat degudament al Diari Oficial de la Unió Europea. Davant la decisió, Nex Continental-West Midlands va presentar un recurs al Tribunal de Contractes del Sector Públic, assegurant que no existien motius suficients per aturar el concurs de licitació del Nit bus, alhora que senyalava que l'AMB havia actuat amb "desviació de poder" per prorrogar implícitament el contracte vigent amb Tusgsal. El Tribunal, però, ha resolt que la decisió de l'AMB és legal perquè va decidir aturar el procés quan va detectar una "infracció no reparable", com és la manca d'anunci al DOUE un any abans d'iniciar el procediment de licitació. Al mateix temps, la resolució tomba la crítica de la companyia, que afirmava que no era necessari complir la normativa europea perquè el servei de Nit bus és un 'contracte de serveis', i no un 'contracte de concessió del servei'. El Tribunal, però, es basa en jurisprudència europea per assegurar que la normativa és d'igual compliment per a tots dos casos. Pel que fa a la denúncia de l'empresa vers un possible abús de poder de l'AMB, el Tribunal conclou que aquesta qüestió no queda provada, si bé reconeix que s'ha produït un retard en tot el procés de licitació, "per la complexitat jurídica del fons de la discussió". Finalment, la resolució també admet que Nex Continental-West Midlands té dret a una indemnització pels perjudicis que li ha provocat tot aquest procés, però no defineix quina ha de ser la quantitat. L'empresa té ara l'opció de presentar un recurs contenciós administratiu.

Summary: El Tribunal de Contractes del Sector Públic dona la raó a l'AMB i permet obrir un nou concurs per licitar el Nit bus


El conseller d'Interior, Miquel Buch, ha presentat aquest migdia el nou Diccionari de Terminologia Policial, un glossari de 4.304 paraules de conceptes policials, penals, processals i criminals en català, castellà i anglès. Buch ha destacat que el diccionari és "l'eina més nova i millor de tot l'Estat, fet que demostra que una vegada més, anem per davant de les coses". L'obra ha estat redactada pel comissari dels Mossos d'Esquadra Antoni Permanyer i la facultativa dels cos de Mossos d'Esquadra, Rosa Ruiz per oferir un suport terminològic en els intercanvis internacionals entre professionals de la policia. El diccionari ha estat editat per la Diputació de Barcelona amb la col·laboració del Departament d'Interior, l'Institut de Seguretat Pública de Catalunya i els Mossos d'Esquadra.   És el resultat de la investigació a partir de revistes tècniques, llibres, documents, bibliografia especialitzada i terminologia emprada en diverses fonts i duta a terme durant 26 anys.   El darrer Diccionari Policial, on també hi van col·laborar els autors del nou volum, es va publicar l’any 1994, i agrupava fins a 1.660 termes.   Autors Antoni Permanyer i Fita (Bombai, Índia, 1959) forma part de la primera promoció dels Mossos d’Esquadra. Ha dedicat la seva carrera professional a la seguretat ciutadana i la investigació criminal. Ha dut a terme tasques docents i de coordinació en diversos cursos professionals a l'Institut de Seguretat Pública de Catalunya.  Permanyer també ha estat cap de diferents àrees bàsiques policials, de la Divisió d'Investigació Criminal i de la Comissaria General d’Investigació Criminal; ha estat director de l'Escola de Policia de Catalunya, i és assessor de l'Institut de Seguretat Pública de Catalunya.   Rosa Ruiz i Casañas (Sentmenat, Vallès Occidental, 1966) és facultativa documentalista del cos de Mossos d’Esquadra i treballa a la Direcció General de la Policia des de l’any 1990. Ha estat col·laborant com a docent a l'Escola de Policia de Catalunya des de l’any 1998.  És coautora de l'Enciclopèdia de la Llengua Catalana sota la direcció de Francesc Vallverdú (Edicions 62, 2001). Ha estat col·laboradora del Diccionari policial elaborat pel Termcat (1992-1994), així com de l’apartat «Qüestions de llengua» a la revista Mossos de la Direcció General de Seguretat Ciutadana (1998-2005).

Summary: Buch defensa que el nou Diccionari de Terminologia Policial és "el millor de tot l'Estat"


El titular del jutjat d'instrucció número 13 de Barcelona –que investiga l'1-O- ha sol·licitat al Tribunal Superior de Justícia de Catalunya (TSJC) que investigui el vicepresident del Govern, Pere Aragonès, i els diputats d'ERC Josep Maria Jové i Lluís Salvadó. Tots tres estan aforats i, per tant, ha enviat a la sala civil i penal del TSJC una exposició raonada on detalla els indicis de delictes que considera que han comès i li demana que es faci càrrec de la investigació. Tots tres estaven ja investigats en aquest jutjat número 13. De fet, Jové i Salvador van ser detinguts per ordre judicial el passat 20 de setembre als registres de la conselleria d'Economia, quan formaven part de l'equip d'Oriol Junqueras. Després de declarar davant del jutge van quedar en llibertat provisional. En el cas d'Aragonès també estava investigat pel 13 tot i que encara no havia anat a declarar. La decisió es prendrà al setembre i caldrà donar trasllat primer a la Fiscalia. Ara, un cop formulada la petició del titular del jutjat 13, el TSJC haurà de decidir si es fa càrrec de la investigació que afecta tots tres aforats. El jutge entén que la competència és de l'alt tribunal català per la seva condició d'aforats.  Segons informa el TSJC, la Sala Civil i Penal ha rebut l'exposició raonada del jutge d'instrucció (on recull els suposats indicis de delicte), l'ha incoat i ha tornat la ponència sobre l'admissió a la magistrada Maria Eugènia Alegret. Fonts del TSJC confirmen que la decisió no es prendrà fins al setembre, ja que la sala és inhàbil a l'agost. A més, caldrà donar trasllat a la Fiscalia perquè també hi digui la seva. Intent d'enviar Salvadó i Jové al Suprem El passat 8 de maig, el jutjat d'instrucció número 13 de Barcelona va remetre un escrit a Llarena perquè sotmetés al seu criteri la possibilitat d'incloure'ls a la causa pel delicte de rebel·lió. La Fiscalia també havia fet la petició anteriorment, i el jutge Llarena també ho va rebutjar. En aquest segon cas, el jutge Llarena va argumentar que no veia indicis de la seva participació en el delicte de rebel·lió i, per tant, va decidir que el seu cas es continués instruint a Catalunya.  En aquella resolució, Llarena ja avisava que això es feia "sense perjudicis" que les seves actuacions puguin comportar responsabilitats penals i que sigui el TSJC que se'n faci càrrec ja que són diputats.  Durant els registres del 20 de setembre, la policia va comissar a l'exsecretari general d'Economia, Josep Maria Jové, una llibreta 'Moleskine' amb anotacions sobre els plans per arribar a la independència. Aquest document s'ha usat per la Guàrdia Civil com a base de diversos informes.

Summary: El jutge de l'1-O demana al TSJC que investigui Pere Aragonès, Josep Maria Jové i Lluís Salvadó


L’Ajuntament de Terrassa, a través del Servei d’Educació, ha iniciat aquest dilluns la distribució a domicili de material escolar bàsic a infants de la ciutat que el necessiten per poder continuar l’educació des de casa. Aquesta tramesa està previst que arribi a uns 600 nens i nenes de la ciutat que actualment es troben cursant Educació Primària. Aquests lots bàsics contenen una llibreta, un bolígraf, un llapis i colors. L'acció s’emmarca en una proposta del Servei d’Educació del consistori per complementar les que ja està duent a terme la Generalitat amb l’objectiu que la totalitat dels infants de la ciutat puguin seguir amb garanties el curs escolar a casa seva.

Summary: Terrassa repartirà material escolar bàsic a 600 alumnes de Primària


El camí de ronda entre l'Illa Roja i Sa Riera de Begur (Baix Empordà) ja està obert a la circulació després de les obres de millora que ha fet el Servei de Costes del govern espanyol. L'alcaldessa de la localitat, Maria Teresa Selva, ha detallat que els treballs han comportat canviar "les baranes que hi havia de fusta" per unes d'acer antioxidant  i "s'ha posat un paviment antilliscant" per evitar relliscades. Per la seva banda, el subdelegat del govern espanyol a Girona, Albert Bramon, ha matisat que "també s'han consolidat els murs de contenció per evitar despreniments". En total ha suposat una inversió d'uns 50.000 euros i el tram arreglat té una extensió d'uns 150 metres. Aquestes obres de millora són un dels múltiples projectes que està executant el govern espanyol en els camins de ronda a la demarcació de Girona.

Summary: Obren el camí de ronda entre l'Illa Roja i Sa Riera de Begur després de les obres de millora


La CUP de Barcelona demanarà una comissió especial a l'Ajuntament que investigui l'anomenat cas Garganté i que depuri les responsabilitats polítiques i policials necessàries després que el metge que inicialment va denunciar el regidor cupaire Josep Garganté retirés finalment la denúncia. "Avui ha quedat clar que tot era fals, que el metge no es va sentir coaccionat i que no volia denunciar. Ha estat utilitzat per la Guàrdia Urbana com a ariet contra els venedors ambulants i contra el nostre grup, i el govern hi té molta per no dir tota la responsabilitat", ha argumentat la regidora Maria Rovira, que ha reclamat que s'aparti cautelarment els agents de la Guàrdia Urbana implicats. També ha demanat que el comissionat de Seguretat, Amadeu Recasens, i la pròpia alcaldessa, Ada Colau, assumeixin les responsabilitats i conseqüències polítiques que calguin.

Summary: La CUP de Barcelona demana una comissió que investigui el cas Garganté i depuri responsabilitats polítiques i policials


La indústria europea del turisme veu amb preocupació "la seguretat als carrers" i la gentrificació a Barcelona. En una entrevista a l'ACN, el representant del lobby turístic a Brussel·les, Tim Fairhurst, assegura que la ciutat comtal és segura, però avisa que els robatoris són un "problema" creixent a la ciutat per algunes "històries negatives" que han circulat a les xarxes i mitjans. Fairhurst alerta que la capital catalana és, d'alguna manera, "víctima del seu propi èxit" des dels Jocs del 92 i defensa que cal gestionar-la de forma "més estratègica" per mitigar l'impacte negatiu del turisme mentre es mantenen "els aspectes positius per a l'economia". Des de l'Associació del Turisme Europeu avisen que la gentrificació també pot comportar la pèrdua de visitants. "La qualitat de l'experiència importa", defensa Fairhurst, assegurant que el sector ja està mirant de donar sortida als turistes a altres barris de la ciutat. Així, aposta per "repartir a la gent en diverses àrees geogràfiques" i que l'Ajuntament reforci els "mecanismes de control" sobre la tipologia de botigues i serveis que ha de tenir una ciutat. Turismofobia L'alta concentració de turistes en barris del centre de la ciutat com el Gòtic o la Barceloneta ha generat un sentiment de rebuig entre els veïns cap als visitants estrangers. En aquest sentit, el lobby del turisme creu que "no s'ha de demonitzar els turistes i convertir-los en 'ells'". "El turisme hauria de promoure l'enteniment mutu", defensa. Per això, Fairhurst aposta per implicar la comunitat local i entendre bé quina és l'arrel dels malestars en una ciutat. El lobby del turisme Pisos turístics L'Associació Europea del Turisme, on representen operadors hotelers d'arreu del continent, assenyala l'augment dels pisos turístics com una de les causes principals d'aquesta "preocupació" ciutadana. Fairhurst critica que l'auge de l'economia col·laborativa amb plataformes com Airbnb "està generant disrupcions i dificultats" a les ciutats. En aquest sentit, alerta que l'increment dels preus del lloguer pel nombre més gran d'apartaments turístics pot "danyar la barreja social urbana" a Barcelona. "La velocitat d'aquests canvis ha generat moltes preocupacions i la indústria té molt interès en què això se solucioni", reclama. Per això, reivindiquen més polítiques municipals que gestionin aquesta problemàtica. "Ha de ser resolt per les autoritats locals, que són les qui tenen capacitat reguladora", conclou. Contaminació turística Les repercussions climàtiques del sector turístic, especialment el dels creuers a Barcelona, és un factor de preocupació creixent entre els barcelonins. Un estudi de la federació d'ONGs ecologistes Transport & Environment va revelar fa pocs mesos que Barcelona és la ciutat europea més contaminada pels creuers, seguida de Palma de Mallorca i Venècia. "Tots tenim el deure de mitigar els impactes negatius que té el turisme, incloent-hi els mediambientals", reconeixen des de la indústria, que reclamen però polítiques "basades en evidències". Així, protesten que, per exemple, els vehicles turístics contaminen menys que els privats, però que la seva aparença, com és el cas dels grans busos que passegen visitants pels carrers, els fa "més visibles". Models europeus Preguntat sobre quines ciutats europees poden ser un model turístic a seguir per Barcelona, Fairhurst afirma que, si bé no hi ha un model "únic", sí que hi ha bones pràctiques que es poden copiar. Per exemple, explica que a Amsterdam es va entrevistar els residents per entendre el que és positiu i negatiu de les seves experiències amb els turistes. També destaca la capacitat d'aquest consistori holandès per frenar la gentrificació regulant el tipus de negocis que un local pot fer en funció de les necessitats del barri en qüestió. Impacte de l'1-O El representant de la indústria del turisme assegura que per als viatgers el conflicte entre Catalunya i Espanya "només es converteix en un problema" si "hi ha imatges de disturbis al carrer a la televisió", però creu que no els importa quina sigui la causa. Si bé considera que Barcelona és "una ciutat acollidora i segura", Fairhurst alerta que cal vigilar com es dóna resposta "a certs problemes perquè es difonen molt ràpidament arreu del món a través de la premsa". "Com a destinació turística cal vigilar com ens veu la resta del món", avisa.


El tribunal del judici de l'1-O ha citat per a la setmana vinent fins a 24 agents de la Guàrdia Civil que van intervenir en els fets que es jutgen al Suprem. Després de la declaració del que va ser màxim responsable del cos a Catalunya, Ángel Gozalo, i del coronel que va coordinar el dispositiu de l'1-O, Diego Pérez de los Cobos, ara és el torn d'agents de l'institut armat. Els testimonis es dividiran entre dimarts i dijous i, entre ells, hi ha agents que van intervenir en els diferents registres que es van fer a Catalunya pels volts del 20 de setembre. També declararan a dos quarts de deu del matí de dimarts dos testimonis que no van poder-ho fer el passat dijous. Es tracta del subsecretari del Ministeri d'Hisenda en el moment dels fets, Felipe Martínez, i un tècnic de la direcció de serveis del Departament de Treball, David Badal. Segons fonts properes a les defenses, entre els agents de la Guàrdia Civil que declararan en els propers dies hi ha alguns que van estar presents a registres i detencions del dia 20 de setembre, com en el del domicili de l'exnúmero 2 de Junqueras, Josep Maria Jové, (a les Franqueses) o el del director de Patrimoni de la Generalitat Francesc Sutrias.  Les tres sessions de la setmana vinent, doncs, es dediquen pràcticament a escoltar el relat de membres de l'institut armat que van intervenir en aquests registres ordenats pel jutjat d'instrucció 13 de Barcelona. Han estat sol·licitats per la fiscalia i l'advocacia de l'Estat, que seran els primers en interrogar-los.  També ho podran fer les defenses, també les que no els hagin demanat. Ara bé, com ja ha fixat durant el judici el president del tribunal, Manuel Marchena, només els podran preguntar sobre aspectes que prèviament hagi plantejat des de l'acusació.  Dos testimonis pendents de la setmana anterior El passat dijous la declaració de l'excap dels Mossos, el major Josep Lluís Trapero, es va allargar durant unes sis hores. Això va alterar el calendari previst per a aquell dia i el tribunal va decidir posposar per a la propera sessió (la del dimarts) la declaració de dos testimonis que, tot i presentar-se al Suprem, no van entrar a la sala per falta de temps.  Es tracta del subsecretari del Ministeri d'Hisenda en el moment dels fets, Felipe Martínez, i un tècnic de la direcció de serveis del Departament de Treball, David Badal. Tots dos hauran de tornar a Madrid per presentar-se davant del tribunal i sotmetre's a les preguntes que els formulin.

Summary: Un total de 24 agents de la Guàrdia Civil declararan aquesta setmana al Tribunal Suprem


La Policia Nacional ha detingut 79 persones -78 homes i una dona- en un en una de les operacions policials més grans contra la producció i distribució de material pedòfil. La investigació va començar el gener del 2016 i ha acabat aquest novembre, amb l'escorcoll de 80 domicilis de 13 comunitats autònomes, entre elles Catalunya. En total ha intervingut 45 ordinadors portàtils, 113 discs durs, 27 telèfons mòbils, 38 memòries USB, més de 300 DVD i altres materials informàtics amb els quals emmagatzemaven material pornogràfic molt dur protagonitzat per menors d'edat. Gràcies a la investigació s'ha detingut a Madrid un home de 27 anys que treballava amb nens per distribuir vídeos de contingut pedòfil i s'ha localitzat i identificat al Perú una dona que va abusar de la seva filla i de la seva neboda. Un dels arrestats, de 57 anys, va ser arrestat per un delicte continuat d'agressió sexual a una menor de tres anys i per producció de material pedòfil des del 2010 fins al 2013. L'home aprofitava la relació d'amistat que tenia amb els pares de la petita per abusar-ne quan els progenitors la deixaven amb ell per anar a treballar. El detingut l'agredia sexualment i ho gravava en vídeo. Entre el material intervingut hi ha centenars d'imatges on es podia veure com una dona sotmetia a continuats abusos sexuals a dues nenes, d'11 i quatre anys. Els agents d'aquest cos van esbrinar la identitat de l'abusadora sexual, de nacionalitat peruana, i que les víctimes eren la seva filla i la seva neboda. Davant d'això, van traslladar tota la informació que tenien la Divisió d'Investigació de Delictes d'Alta Tecnologia del Perú perquè seguís amb la investigació. Paral·lelament, la policia espanyola ha detingut una veïna de Sant Sebastià que tenia sis ordinadors portàtils i 22 DVD amb els quals emmagatzemava gran quantitat de material pornogràfic que posteriorment distribuïa a altres usuaris d'internet.

Summary: Detenen 79 persones en una operació contra la producció i distribució de material pedòfil


Els Mossos d'Esquadra van detenir el passat 28 de gener dos falsos revisors de gas –de 25 i 26 anys- que havien robat diners i joies a persones d'edat avançada al barri de Gràcia de Barcelona. Mentre un dels individus feia la suposada revisió, l'altre aprofitava per sostreure els objectes de valor del domicili. L'arrest es va produir quan dos agents van observar com dos joves que vestien un mateix uniforme, en veure el vehicle policial, s'amagaven en unes jardineres que hi havia a la via pública. Els mossos els van aturar i van procedir a identificar i a escorcollar-los. En l’escorcoll, els agents van trobar diferents objectes de valor com penjolls, anells, medalles i polseres, així com diners en efectiu i albarans amb presumptes revisions a instal·lacions de gas. Els policies van realitzar gestions amb les persones que figuraven com a clients a les factures que es van trobar. Després de contactar amb ells van constatar que a tres domicilis del barri de Gràcia havien aparegut aquell migdia dos joves que deien ser revisors del gas i que havien sostret efectes de valor del seu interior, així com se'ls havia cobrat per les presumptes revisions.   El modus operandi emprat consistia en la trucada d'una suposada operadora que informava les víctimes sobre una visita d'uns operaris als domicilis. Posteriorment, els autors es presentaven al domicili de les víctimes –totes elles d'edat avançada-  acreditant-se com a operaris del gas per revisar la instal·lació. Un cop dins, mentre un dels dos joves feia la revisió, l'altre aprofitava per sostreure objectes de valor del domicili. Els detinguts, després de passar a disposició judicial, van quedar en llibertat amb càrrecs.

Summary: Detenen dos falsos revisors del gas per robar diners i joies en domicilis del barri de Gràcia de Barcelona


El Clúster de la Indústria de l'Automoció de Catalunya (CIAC) ha valorat com a "indispensable" un augment de la inversió en la xarxa ferroviària a l'Estat espanyol perquè el sector pugui exportar més des del port de Barcelona: "El lligam entre la indústria i el port ha d'anar a més", ha opinat el seu president, Josep Maria Vall, en declaracions a l'ACN. Una delegació del clúster ha visitat la infraestructura portuària aquest dimecres per veure les dues terminals dedicades a vehicles nous, que l'autoritat portuària "no descarta ampliar", ha dit la presidenta del Port, Mercè Conesa. Conesa també ha destacat les solucions intermodals que ofereix el port, tot recordant que 36 de cada 100 vehicles que s'exporten des del recinte portuari hi arriben en tren. A més, ha destacat les oportunitats que ofereix el port per comercialitzar amb els mercats del nord d'Àfrica i d'Àsia. Durant la visita, els tècnics del Port de Barcelona han presentat als membres del CIAC els serveis específics que l'enclavament ofereix al sector, tant les dues terminals dedicades als vehicles nous –Autoterminal i Setram– com pel transport i la logística de peces i components. En la rebuda institucional, l'autoritat portuària s'ha ofert com un "soci estratègic" per afavorir la internacionalització de la indústria de l'automoció i ha apuntat que les terminals actuals es poden ampliar gràcies a uns terrenys "reservats" a la vora de les instal·lacions. Conesa també ha destacat l'esforç que fa la infraestructura oferint bonificacions sobre les taxes portuàries per facilitar l'intercanvi comercial de vehicles. El Port de Barcelona ha reivindicat les solucions logístiques que ofereix a la indústria de l'automoció, tant gràcies a la connectivitat amb els principals mercats mediterranis, com Turquia i el nord d'Àfrica, i asiàtics, com la Xina i l'Índia, com per les solucions intermodals amb els centres productors i distribuïdors de la península Ibèrica i d'Europa. "La intermodalitat és clau, optimitza la cadena de subministrament i ens permet ser molt més àgils", ha remarcat Conesa. I és que 36 de cada 100 vehicles que s'exporten des del port hi arriben a través del transport ferroviari, ha recordat. En aquest sentit, i tot i remarcar que la instal·lació gaudeix de la dotzena quota ferroviària més alta dels ports europeus, la presidenta del port ha assegurat que des de l'autoritat portuària "s'han d'imposar noves accions per servir millor la indústria" en termes de connexions intermodals. En la mateixa línia, el president del clúster de l'automoció ha afirmat que l'automòbil sempre s'ha regit per la "flexibilitat" i que els clients cada cop demanen més serveis a través del transport ferroviari i viari. "És indispensable millorar les comunicacions, lligar tots els llocs on es fabriquen vehicles amb ferrocarrils, els trens han d'arribar a tots els grans constructors d'automòbils i s'ha d'aconseguir que els vehicles puguin exportar-se el més ràpid possible", ha opinat. Per aquest motiu, ha considerat "necessari" que el Port continuï apostant per la intermodalitat i que no es limiti a "tenir zones on dipositar els cotxes" sinó permeti una "comunicació ràpida" entre vaixells, trens i camions. Perquè això sigui possible, Valls ha fet una crida també a les administracions públiques perquè elaborin un pla estratègic per la indústria de l'automòbil, l'energia i la logística per millorar la distribució terrestre i marítima: "És una lliçó pendent", ha lamentat.

Summary: El clúster de l'automoció veu "indispensable" més inversió en la xarxa ferroviària per fomentar l'exportació des del Port


El delegat del govern espanyol a Catalunya, Enric Millo, ha demanat aquest dilluns al president del Parlament, Roger Torrent, que reobri les converses amb els grups parlamentaris per poder proposar un candidat a la presidència de la Generalitat que estigui “net de tota causa judicial”. En aquest sentit, Millo ha insistit que el candidat i líder de JxCat, Carles Puigdemont, “no reuneix els requisits per ser investit” i que cal que els grups polítics reconeguin que la situació requereix posar un altre nom damunt la taula. En declaracions als mitjans des de Tarragona, el delegat ha defensat que Catalunya necessita “quan abans millor” un nou president “que es comprometi a treballar complint la legalitat democràtica vigent, i un nou Govern legalment constituït”, per poder aixecar l’aplicació de l’article 155 de la Constitució.

Summary: Millo emplaça Torrent a obrir una nova ronda de contactes per investir un candidat “net de tota causa judicial”


Els alcaldes metropolitans afectats per la resolució del Govern que aplica mesures de restricció als seus municipis davant l'augment de casos de covid-19 han lamentat la manca de diàleg del Govern a l'hora de prendre aquesta decisió. Ho ha explicat en roda de premsa l'alcaldessa de Barcelona, Ada Colau, que ha exercit de portaveu de la dotzena d'alcaldes afectats. Després d'una trobada que havia de ser dels cinc municipis amb platja però que ha acabat reunint la dotzena de batlles, s'ha arribat a la conclusió que hi havia tants dubtes sobre la resolució que el millor era demanar una reunió amb el president de la Generalitat, Quim Torra, per aclarir-los. La cimera tindrà lloc aquest dissabte al matí. Colau ha explicat que ella mateixa ha demanat telefònicament a Torra la trobada, i que poc després de la xerrada, la consellera de la Presidència, Meritxell Budó, li ha confirmat que el president de la Generalitat els rebria demà al matí. Els alcaldes, segons ha explicat Colau, aprofitaran la trobada per expressar-li el malestar per la manca d'informació que han tingut a l'entorn de la resolució, que han conegut poc abans que es difongués als mitjans de comunicació L'alcaldessa de Barcelona ha afirmat que el procés fins a arribar a la resolució és “millorable” amb “més diàleg, més consens i més concreció”. Per això demà expressaran a Torra el “desconcert i el malestar” que els ha generat la situació -ha afirmat que els ajuntaments afectats han rebut una “allau” de consultes de la ciutadania pels dubtes davant la resolució- però també “l'ànim constructiu” per “detallar i aclarir recomanacions i prohibicions”.

Summary: Els alcaldes metropolitans lamenten la manca de diàleg del Govern per aplicar mesures de restricció


L'home que està acusat d'haver matat la seva dona a Súria ha passat a disposició del jutjat de violència sobre la dona de Manresa aquest divendres al matí, el qual ha decretat el seu ingrés a presó. Els fets van tenir lloc el dimarts dia 7, però el presumpte homicida encara no havia pogut passar a disposició judicial, ja que es trobava ingressat a un hospital de Manresa perquè es va intentar suïcidar clavant-se un ganivet. El suposat agressor és un home de 82 anys i presumptament hauria assassinat la seva muller, de 79. Una filla del matrimoni va ser qui va alertar els Mossos després de trobar-se la seva mare morta al llit i el seu pare amb un ganivet clavat a l'abdomen. Es tracta del primer crim masclista de l'any a Catalunya.

Summary: El jutge decreta ingrés a presó per a l'home acusat de matar la seva dona a Súria


El parlament britànic ha rebutjat la proposta del primer ministre britànic, Boris Johnson, de convocar unes eleccions anticipades el 12 de desembre. Malgrat guanyar la votació per 299 vots a favor i 70 en contra, Johnson no ha aconseguit la majoria de dos terços necessària per convocar els comicis en quedar-se lluny dels 434 vots a favor necessaris per avançar les eleccions. Com a resposta, Johnson presentarà aquest dimarts una llei per celebrar eleccions el 12 de desembre, seguint la idea de l'SNP escocès i dels liberal demòcrates, que donaria llum verda a uns comicis, amb una data fixada, i de forma excepcional, només amb majoria simple. Els liberals demòcrates, però, havien apuntat a la data del 9 de desembre. El parlament ha tombat així un nou intent de Johnson de fer unes eleccions anticipades, però s'obre la possibilitat que sí que accepti la llei que el primer ministre britànic presentarà aquest dimarts, amb la data del 12 de desembre fixada. L'SNP i els liberal demòcrates també aposten per una convocatòria electoral al desembre, però per al dia 9. Els laboristes, el principal partit de l'oposició, s'ha abstingut en la votació. "No permetré que continuï aquesta paràlisi. D'una manera o d'una altra hem de seguir endavant amb les eleccions", ha dit Johnson, que ha lamentat que la cambra dels comuns tingui "el país com a ostatge".  Pel que fa a la llei que presentarà Johnson per convocar eleccions, els laboristes han dit que "l'analitzaran", però l'SNP i els liberal demòcrates continuen insistint en que els comicis siguin el 9 de desembre. Des de l'SNP han avisat que "no ballaran al ritme" de Johnson, mentre que els liberals demòcrates han dit al primer ministre que, "si vol unes eleccions, podria haver donat suport a la seva proposta per unes eleccions el 9 de desembre". El govern, però, justifica el seu rebuig a aquesta data per manca de temps.

Summary: El parlament britànic rebutja per ara convocar eleccions anticipades el 12 de desembre


Els Mossos d'Esquadra han detingut aquest passat dimarts 28  a Vilafranca del Penedès un home com a presumpte autor d'un delicte contra la salut pública per tràfic de drogues, resistència, desobediència i atemptat als agents de l'autoritat. Es tracta d'un veí de Santa Margarida i els Monjos a qui els Mossos van enxampar esperant per vendre droga en un parc de Vilafranca. Una parella d'agents de paisà el va observar al parc del Tívoli en actitud d'espera i, quan van demanar-li que s'identifiqués, va reaccionar de forma violenta i va agredir lleument un dels policies. Els Mossos el van detenir i escorcollar, moment en què li van localitzar 21 embolcalls de plàstic que presumptament contenien cocaïna, i 60 euros fraccionats en bitllets de 20. L'arrestat, amb cinc antecedents del mateix tipus, ha quedat en llibertat amb càrrecs després de passar a disposició judicial.

Summary: Detenen un home per vendre cocaïna a Vilafranca del Penedès


L'actual president d'Òmnium Cultural, Jordi Cuixart, és l'únic candidat que s'ha presentat per concórrer a les eleccions a la presidència de l'entitat. El termini per presentar candidatures es va tancar el passat 26 de maig i en els propers dies s'obrirà el període de votacions, que serà telemàtic i també presencial, ja que es podrà votar durant l'Assemblea General que se celebrarà el proper 16 de juny a Barcelona. El procés implica també la renovació de la junta directiva.  Segons ha informat Òmnium en un comunicat, la candidatura de Cuixart compta amb la presència de gran part de l'actual Junta. Es reforça el paper de Marcel Mauri De los Rios, que passa a ser vicepresident primer i portaveu. Marina Llansana i Joan Vallvé ocuparan les altres dues vicepresidències. Mantindrà l'aposta d'aquests darrers anys en què l'entitat ha posat l'accent en campanyes com Lluites Compartides, Crida per la Democràcia o Demà Pots Ser Tu.

Summary: Jordi Cuixart és l'únic candidat a la presidència d'Òmnium Cultural


L'escriptora Maria Barbal (Tremp, 1949) publicarà el pròxim 23 de gener la seva nova novel·la 'A l’amic escocès' (Columna Edicions), una obra que, segons l'editorial, evoca el seu gran èxit 'Pedra de tartera', amb "un fons intimista per parlar de l'amistat i de l'amor, a través de diferents veus i de diferents moments en la història". El protagonista, Benet Enrich, nascut a Catalunya el 1913, ocupa la centralitat de la novel·la. Enrich té un amic, un brigadista d'Escòcia, amb qui es van conèixer durant  la Guerra Civil espanyola i es retroben al cap de més de 30 anys. L'edició en castellà la publicarà Destino.  Com ha explicat l'editorial, la novel·la ofereix una mirada sobre una època i sobre l'efecte que els fets polítics importants imprimeixen en els joves i en el seu futur.

Summary: Maria Barbal publicarà la seva nova novel·la 'A l'amic escocès' el pròxim 23 de gener


El president de la Generalitat, Quim Torra, i el president espanyol, Pedro Sánchez, es reuniran al Palau de la Generalitat el dijous 6 de febrer a partir de les 12 hores. Així ho han informat fonts de la Presidència aquest divendres a la tarda. Torra assegura "estar convençut" que Sánchez "no exclourà cap contingut" a la seva trobada, que ha de servir per preparar la negociació de la taula de diàleg entre els dos executius. El president de la Generalitat es va reunir amb els partits i entitats independentistes el 15 de gener, on es va concretar que Torra plantejarà "l'exercici del dret d'autodeterminació, la fi de la repressió i l'amnistia" com a "punts a tractar" amb el president espanyol.

Summary: Torra i Sánchez es reuniran al Palau de la Generalitat el 6 de febrer a les 12 hores


L'entitat espera que les exportacions incrementin menys del previst ACN Barcelona.-La Cambra de Comerç d'Espanya preveu un creixement econòmic del 2,5% per a aquest any 2018 a l'Estat, el que suposa dues dècimes menys respecte les previsions elaborades durant la primera meitat de l'any. La Cambra ho atribueix a la contribució negativa del sector exterior, que restarà quatre dècimes percentuals al creixement del PIB. Segons les previsions de l'entitat, les exportacions seran menys dinàmiques, amb un increment del 2,4% davant el 4,2% que s'estimava al setembre, mentre que les importacions també frenen moderadament, però en menor mesura, i tancaran amb un 3,4% davant el 3,8%. De cara l'any que ve, la Cambra de Comerç d'Espanya estima que el creixement se situarà en el 2,2%, també dues dècimes menys de les previsions inicials. Pel que fa al mercat laboral, les previsions de creació de llocs de treball i de taxa d'atur es mantenen sense canvis per a aquest any, amb una creació de 430.000 llocs de feina. Per al 2019, l'any que ve finalitzarà amb la creació de 325.000 llocs de treball i la característica més destacada serà la reducció de l'atur amb una taxa mitjana d'atur del 14,1%.

Summary: La Cambra de Comerç d'Espanya preveu un creixement del 2,5% per a aquest any


Desenes de famílies s'han concentrat a les portes de diverses escoles i instituts del districte de Sant Andreu per protestar contra la massificació i els 'bolets'. La Coordinadora d'Associacions de Mares i Pares del districte els ha convocat a les 9, coincidint amb l'inici de curs, per exigir al Consorci d'Educació de Barcelona una millor planificació i inversió per garantir places públiques de proximitat suficients. Al seu parer, els anomenats 'bolets' no solucionen els problemes derivats de la manca d'oferta de places públiques, sinó que afavoreixen la massificació a les aules. Les famílies s'han manifestat en centres com l'Escola Pegaso, El Sagrer, el Turó Blau, l'Escola Maquinista, l'Eulàlia Bota, el Doctor Ferran i Clua o l'Institut Doctor Puigvert. Els concentrats portaven una pancarta amb el lema 'Prou improvisar en educació. Ens afecta a totes. Per una educació de proximitat i sense massificacions'.   La coordinadora lamenta la "deficient i contraproduent planificació de places educatives públiques", que implica una "expulsió" cap a la xarxa privada i concertada. Al seu parer, la "improvisació és la metodologia" del Consorci, amb augments de ràtios, barracons "re-reutilitzats" i "formació contant de 'bolets'". El resultat d'aquests polítiques educatives, continuen, són sis bolets nous al districte i ràtios mantingudes o augmentades "a màxims excepcionals o per sobre de la llei en molts centres".  A més, la coordinadora alerta que al districte s'estan construint milers d'habitatges nous. "On se suposa que rebran l'educació que els pertoca tots els infants de les famílies dels barris i de les nouvingudes?", ha preguntat.

Summary: Famílies es concentren a les portes d'escoles i instituts de Sant Andreu contra la massificació i els 'bolets'


Manresa estrenarà a finals d'agost un cicle de ponències amb personalitats reconegudes en què s'analitzaran diversos aspectes de la societat actual. Sota el nom 'Manresa des d'una altra mirada', el projecte comptarà amb Joaquim Maria Puyal, Òscar Camps, Miquel Vilardell, Mònica Terribas, Ricard Ustrell, Manel Estiarte, Toni Massanés, Quim Masferrer i Natxo Tarrés. Durant el primer mig any, les ponències tindran com a eix conductor la cultura, coincidint amb l'any en què Manresa és Capital de la Cultura Catalana, però posteriorment és previst que se centri en altres àmbits amb nous ponents. Amb aquest projecte l'Ajuntament de Manresa, impulsor de la iniciativa, es fixa aconseguir una ciutat "més culta, més amable i amb valors". El projecte 'Manresa des d'una altra mirada' s'ha presentat aquest dijous al vespre al terrat de la Casa Torrents, coneguda popularment com La Buresa i emblema del modernisme de l'arquitecte Ignasi Oms. Ha comptat amb la presència de l'alcalde de Manresa, Valentí Junyent; les regidores de Projecció de Ciutat i Festes, Neus Comellas; i Cultura, Anna Crespo; i els representants dels 'ambaixadors' del projecte: Albert Estiarte (Fundació Althaia), Toni Espinal (Ampans), Valentí Martínez (FUB). L'objectiu de 'Manresa des d'una altra mirada' és que professionals, acadèmics, comunicadors i pensadors de reconegut prestigi a nivell català i internacional aportin la seva opinió, la seva mirada sobre diversos aspectes de la societat actual. Busca dotar la ciutat d'un espai de reflexió i debat i, amb motiu de Manresa Capital Cultural, i vol centrar el focus a debatre sobre diversos àmbits, per treballar en la línia d'aconseguir una ciutat més culta, més amable i amb valors. Arrenca amb la cultura 'Manresa des d'una altra mirada' arrencarà amb 'La cultura des d'una altra mirada'. Així, des de finals d'agost i fins a acabar l'any, el projecte estarà dedicat a la cultura, en sentit ampli, i posteriorment es preveu que se centri en altres àmbits. Cinc 'pestanyes' del 2018 La imatge de 'Manresa des d'una altra mirada' serà un ull amb diverses pestanyes. Les cinc pestanyes inicials tindran lloc entre els mesos d'agost i desembre d'aquest 2018. Es tracta de 'ponències escèniques', que tindran lloc un dijous -el dia del mig, el 'cor' de la setmana buscant fer el símil amb la ubicació de la capital del Bages, al centre de Catalunya- de cada mes, al teatre Conservatori de Manresa, amb formats diversos. La darrera, el 13 de desembre, es farà al teatre Kursaal, amb un tancament especial. L'entrada serà gratuïta i oberta a tothom. De la festa a la solidaritat Coincidint amb la festa major de Manresa, la primera de les ponències, que es farà el 30 d'agost, se centrà en la festa. Anirà a càrrec de Natxo Tarrés i Quim Masferrer. El 20 de setembre serà el torn de la salut amb el doctor Miquel Vilardell i Toni Massanés. L'11 d'octubre Manel Estiarte i Mònica Terribas centraran la seva intervenció en l'esport. Òscar Camps i Ricard Ustrell parlaran de solidaritat el 29 de novembre; i Joaquim Maria Puyal, el 13 de desembre, de l'àmbit universitari. Donar-hi continuïtat La cultura serà doncs la plataforma d'arrencada del projecte. Des de la regidoria de Projecció de Ciutat es plantegen mantenir-lo i evolucionar-lo, però sempre complint l'objectiu de ser un espai de reflexió i debat perdurable.

Summary: Personalitats reconegudes de diferents àmbits portaran a debat la societat actual a Manresa


Aquest divendres al matí els serveis d'emergències han localitzat dues persones mortes a l'interior d'un vehicle que havia caigut en un canal auxiliar del Canal d'Urgell, entre els municipis de Bell-lloc d'Urgell i Torregrossa (Pla d'Urgell). Un veí de la zona ha alertat al telèfon d'emergències 112 de què hi havia un cotxe dins l'aigua cap a un quart de nou del matí. Fins al lloc s'hi han desplaçat efectius de la unitat subaquàtica dels Bombers de la Generalitat, que han trobat al seu interior dues persones mortes. Tot apunta que el vehicle ha sortit del camí asfaltat que permet anar de Bell-lloc d'Urgell i Torregrossa i ha caigut al canal. Els Mossos d'Esquadra han obert una investigació per aclarir què ha passat. Per tal de retirar el vehicle i els dos cadàvers del canal, s'ha tancat la resclosa perquè baixi el nivell de l'aigua. Fins al lloc s'han desplaçat cinc patrulles dels Mossos d'Esquadra, quatre dotacions i una unitat del Grup d'Actuacions Especials Subaquàtic de Bombers i tres ambulàncies del Sistema d'Emergències Mèdiques (SEM).

Summary: ACTUALIZACIÓ:Troben dos morts dins d'un cotxe al Canal d'Urgell, a Bell-lloc d'Urgell


Coque Malla és el segon artista confirmat per a la propera edició del festival Guitar Bcn, després de Los Secretos. I si els segons seran els encarregats d’inaugurar el festival el dia 25 de gener al Liceu, l’actuació del també madrileny serà el 31 de gener a la Sala Razzmatazz. El concert s’emmarca en la gira de presentació del seu proper disc ‘¿Revolución?’, anunciat per l’octubre d’aquest 2019, el primer àlbum d’estudi de l’artista des de ‘El último hombre en la tierra’ (2016). Coque Malla torna als escenaris aquest any després d’una aturada temporal posterior a la gira ‘Irrepetible’, amb el Goya a la Millor Cançó Original 2019 a la butxaca (‘Este es el momento’, per al film ‘Campeones’) i l’estrena recent del film documental ‘Mujeres, de Coque Malla’, inspirat en el disc homònim publicat pel cantant l’any 2016.

Summary: Coque Malla presentarà el seu proper disc ‘¿Revolución?’ al Guitar Bcn


El Consell d'Administració d'Intracatalònia SA, l'empresa propietària de l'Agència Catalana de Notícies (ACN), ha nomenat aquest dimarts el periodista Marc Colomer com a nou director en substitució de Joan Maria Clavaguera. L'òrgan de direcció també ha nomenat el conseller delegat de la Xarxa Audiovisual Local, Francesc Pena, com a president de l'empresa. Colomer, que ja havia estat redactor multimèdia de la secció de Política de l'ACN, arriba a l'Agència després d'una etapa al diari 'Ara', on hi ha treballat des de la seva fundació. Clavaguera deixa la direcció després de 5 anys al càrrec. En la reunió d'aquest dimarts s'ha constituït el nou consell d'administració de l'ACN, que està format per Francesc Pena i Carbó, que assumeix les funcions de president en qualitat de conseller delegat de la Xarxa Audiovisual Local; Jaume Peral i Juanola, en qualitat de director de Televisió de Catalunya; Saül Gordillo i Bernárdez, en qualitat de director de Catalunya Ràdio; Jaume Clotet i Planas, en qualitat de director general de Comunicació; Jordi del Río i González, en qualitat de director general de Mitjans de Comunicació; Rita Marzoa i Font, en qualitat de membre del consell de govern de la CCMA; i Teresa Prohias i Ricart, Antoni Maria Piqué i Fernàndez, i Ferran Espada i Alfonso, tots tres a títol personal. Els membres del Consell d'Administració han aprovat substituir l'actual director de l'ACN, Joan Maria Clavaguera i Llauradó, per Marc Colomer i Flores. El Consell ha agraït a Clavaguera els serveis prestats, en especial, en "un mandat de gestió complicada". Del nou director, el Consell d'Administració d'Intracatalònia ha valorat la seva trajectòria professional de més de 15 anys en mitjans de comunicació, especialment la seva experiència en l'àmbit de les agències d'informació, com ara el seu pas per l'ACN com a periodista multimèdia de la secció de política i per Europa Press. Des de la fundació del diari 'Ara', ha treballat com a periodista a la secció de política del rotatiu i ha col·laborat com a analista en mitjans de la CCMA. Amb una àmplia experiència com a corresponsal territorial, els seus inicis van ser a Ràdio Arenys, emissora de la qual en va ser director.

Summary: Marc Colomer, nou director de l'ACN en substitució de Joan Maria Clavaguera


L’escriptor David Cirici (Barcelona, 1954) ha recollit el 57è Premi Sant Jordi per la novel·la ‘El setè àngel’ en la 66a Ni de Santa Llúcia, aquest divendres. La Festa de les Lletres Catalanes també ha reconegut Maria Cabrera amb el 58è Carles Riba de poesia pel recull ‘La ciutat cansada’ i Jenn Díaz amb el 19è Mercè Rodoreda de contes per l’obra ‘Vida familiar’. Totes tres obres seran publicades per l’editorial Proa. D’altra banda, en el marc de la vetllada s’han lliurat el Premi Folch i Torres de novel·la per a nois i noies, que ha recollit Oriol Canosa per l’obra ‘L’illa de Paidonesia’, i Martin Piñol ha rebut el Joaquim Ruyra de narrativa juvenil per ‘Sentinels’. El premi Frederic Roda de Teatre ha quedat enguany desert. L’Hospitalet de Llobregat ha acollit aquest divendres la gran festa de la literatura catalana, la tradicional Nit de Santa Llúcia, una vetllada encetada l'any 1951 per l'editor Josep M. Cruzet i organitzada per Òmnium Cultural, que aquest any ha arribat a la 66a edició amb un nou ventall de guanyadors en les diferents categories. El gran triomfador dels premis, en la categoria de novel·la Sant Jordi, la de màxima dotació econòmica (60.000 euros aportats per Fundació Enciclopèdia Catalana i Edicions Proa, l'editora de l'obra), ha estat per a l'escriptor David Cirici, amb l'obra 'El setè àngel'. La novel·la de Cirici és, segons ha exposat el mateix autor, un “descens a l’infern” del mar Mediterrani actual, a través d’una “triple naufragi”. Un, el real, del fill d’una família benestant que viatjava en creurer; el segon, el naufragi personal del pare que prova de trobar-lo; i el tercer, “el naufragi de la nostra Europa, que en aquests moments viu un moment francament difícil”. La presidenta del jurat d’aquest guardó, Isona Passola, ha valorat el “llenguatge meravellós, fresc i alhora molt literari” de l’obra de Cirici, i li ha augurat un “gran èxit”. “No per ser un best seller, en absolut, sinó per bona”, ha reblat.   La Nit de Santa Llúcia ha celebrat, com sempre, la concessió de diversos premis literaris, a més del Sant Jordi de Novel·la. El 19è Premi Mercè Rodoreda de Contes, el segon en importància i dotació econòmica (6.000 euros) l’ha recollit enguany la jove escriptora Jenn Díaz (Barcelona, 1988) per l’obra ‘Vida familiar’. Díaz ha confessat el “respecte” que li fa rebre un premi que porta el nom de Mercè Rodoreda, autora que “és possible que hagi sigut el meu pilar fonamental com a lectora i escriptora en català”. “Era molt important tenir el seu nom ben a prop, com ja el tinc en la meva vida quotidiana”, ha manifestat l’escriptora.  ‘Vida familiar’ és un conjunt de relats que, a diferència d’obres anteriors, “parlen d’una realitat immediata, d’avui en dia, i molt personal”. Si anteriorment Díaz havia explorat més les vivències de les generacions que l’han precedit, en aquest cas els relats parlen “molt més d’ella”, segons ha anunciat.  La poetessa Maria Cabrera ha rebut el 58è Premi Carles Riba de Poesia, amb el recull ‘La ciutat cansada’. Cabrera ha reconegut que, amb només dos obres publicades i “una trajectòria breu com a escriptora”, rebre “el premi de poesia en Català” l’emociona. Entre altres coses perquè l’obra guanyadora li ha dut molts anys de “dedicació, revisió, presa i represa”.  Els altres dos guardons literaris de la nit han estat, d’una banda, el 54è Premi Josep Maria Folch i Torres de novel·les per a nois i noies, que ha estat per Oriol Canosa i el seu llibre ‘L’illa de Paidonèsia’, una obra epistolar protagonitzada per un nen que, avorrit del viatge en vaixell que està fent amb els seus pares, decideix agafar un bot salvavides i anar a una petita illa. De l’altra, Martín Piñol s’ha endut el 43è Premi Joaquim Ruyra de narrativa infantil per l’obra ‘Sentinels’. Una obra “molt divertida i amb molt ritme”, ha defensat, que és tant per joves com per adults. Tant Piñol com Canosa han reivindicat la importància i el pes del llibre juvenil i infantil dins del sector editorial, i han remarcat que, de fet, aquest és un públic molt més lector que no pas l’adult.  D’altra banda, la tercera edició del Premi Frederic Roda de Teatre ha quedat deserta, segons ha informat la membre del jurat Araceli Bruch. El jurat ha considerat que cap de les obres presentades no reunia els mèrits necessaris per ser mereixedora del premi, és a dir, no tenien “la qualitat literària i dramàtica per tal que el guardó assoleixi el prestigi que li ha d’escaure en el context en que s’atorga”.  Finalment, aquesta nit s’han lliurat també els premis ja anunciats Òmnium de Comunicació 2016, a la revista Enderrock, i el 30è Premi Internacional J.B. Cendrós a la traductora Mary Ann Newman.

Summary: David Cirici guanya el 57è Premi Sant Jordi de novel·la amb ‘El setè àngel’


El col·lectiu Dones i Cultura ha lamentat la tria del nou director del Teatre Lliure, Juan Carlos Martel. L'ens ha acusat el patronat del teatre de ser "garant de l'immobilisme" i ha afirmat que la decisió de triar Martel ha estat una "bufetada" per als que esperaven "una voluntat de canvi després d'una època fosca". El col·lectiu Dones i Cultura va ser un dels que va denunciar els presumptes abusos de poder del director anterior, Lluís Pasqual, que va acabar dimitint per la polèmica. L'agrupació lamenta que el patronat ha esdevingut un "mur impermeable" als debats sorgits arran del cas, com ara el "tap generacional", la "manca de presència" de dones en espais de poder i les "males praxis" en el tracte humà entre professionals. Dones i Cultura considera que si el patronat va néixer com a "garant de la llibertat artística i creadora davant la possible manipulació política" ara s'ha "convertit en l'arma contrària", "garant de l'immobilisme, del continuisme, de la impossibilitat de canvi". Sobre la tria de Martel, Dones i Cultura lamenta que, al seu parer, s'haurien d'haver fet públics els criteris de valoració del concurs, perquè sospita que són "una capa més" al sostre de vidre que afronten "diàriament" les dones. Per això, l'entitat opina que hi hauria d'haver una moratòria en les condicions d'accés a la direcció que garantís l'obertura de la institució "a totes aquelles dones que mai han pogut adquirir experiència perquè els són vetats els càrrecs de poder". Finalment, Dones i Cultura convida Juan Carlos Martel a fer públic el seu projecte i confia que tingui en compte els professionals "de la casa", així com que sigui "obert, inclusiu i humà". L'encoratja, a més, a oferir "un espai d'equitat" a les dones creadores.

Summary: Dones i Cultura lamenta la tria del nou director del Lliure i acusa el patronat de ser "garant de l'immobilisme"


'La Ciutat dels Somnis', el tradicional Festival de la Infància, ampliarà enguany els seus dies de celebració fins al 4 de gener. Se celebrarà al recinte de Montjuïc amb més de 120 activitats i experiències per a tota la família, que en aquesta edició mostraran especialment la importància de tenir cura de l'entorn. D'aquesta manera, l'esdeveniment recrearà una ciutat on els nens podran aprendre jugant amb tota mena de professions i ajudarà a conscienciar els més petits, mitjançant la diversió, sobre tenir cura del planeta, en línia amb els Objectius de Desenvolupament Sostenible (ODS) impulsats per l'Organització de Nacions Unides (ONU). Estarà obert entre el 27 i el 30 de desembre i el 2 i el 4 de gener. L'espai s'amplia fins als 17.000 metres quadrats.  L'espai de l'Ajuntament de Barcelona estarà dedicat a la participació infantil a través de la representació d’un plenari on podran participar els nens i les seves famílies per descobrir com funciona un ple i els serveis que el consistori ofereix a la ciutadania. Els infants podran jugar a ser detectius amb un 'escape room', ser escriptors a 'l'atelier' i cantar, ballar, tocar la guitarra i jugar a ser estrelles de rock en el gran escenari del festival. També podran aprendre a cuinar, com funciona un supermercat, ser acomodadors en un cinema o ser cambrers gràcies a les carreres portant safates. També hi haurà una pista de patinets elèctrics, on aprendran sobre mobilitat no contaminant i normes de seguretat viària. Hi haurà espai per patinar, jugar a futbol, rugbi o taekwondo. En aquesta zona s'instal·larà un futbolí gegant, una pista de bàdminton i una de mini tennis. Ta,bé hi haurà un circuit de bicicletes. El Barça, l'Espanyol i el Consell Català de l'Esport tindran un paper destacat. El saló eliminarà la moqueta en passadissos i zones comuns, utilitzarà paper reciclat en invitacions i acreditacions i crearà estands amb materials reutilitzats. Tampoc hi haurà ampolles ni gots de plàstic.

Summary: 'La ciutat dels somnis', el Festival de la Infància, amplia els seus dies de celebració fins al 4 de gener


El president del govern espanyol, Pedro Sánchez, ha instat ERC i JxCat a "anteposar l'agenda de la recuperació i que la seva veu comptés també en la negociació". "M'agradaria que els partits independentistes catalans deixessin de banda qüestions que ens separen, que són molt difícils, complexes i emocionalment molt dures", ha dit Sánchez en una entrevista aquest dijous a 'La Sexta'. "Perquè sinó què aportaran com a solució per donar un cop de mà i recuperar com més aviat millor l'activitat econòmica i l'ocupació?", ha plantejat el cap de l'executiu espanyol, que ha argumentat que la pandèmia hauria de canviar "la percepció de com fer política a aquest país". Segons Sánchez, el govern espanyol "sempre allargarà la mà per al diàleg" a la Generalitat i ha lamentat que la política catalana viu en "clima preelectoral" des de fa temps. El president del govern espanyol ha esperat que després dels pròxims comicis a Catalunya arribi una "fase d'estabilitat" i "concòrdia". "L'agenda del retrobament segueix vigent", ha insistit, sempre amb la "legalitat constitucional" com a marc, tot i que no ha concretat data per a la taula de diàleg. El cap de l'executiu ha dit que vol tenir uns pressupostos generals de l'Estat abans de finals d'any però ha dit que això anirà vinculat a l'aprovació a la Unió Europea dels fons per a la reconstrucció. Sánchez ha dit que la unitat és una "obligació" en aquests moments per al govern i l'oposició. "Aquesta crisi ha d'imposar una geometria absoluta", ha afirmat. Sánchez ha dit que negociar els pressupostos amb totes les formacions polítiques seria "un exemple que aplaudiria l'opinió pública" en la línia amb les negociacions a la Comissió per a la Reconstrucció. "La nostra voluntat és la d'estendre ponts", ha dit. Sánchez ha assegurat que el govern ha tingut voluntat de dialogar amb tothom i ha elogiat la "intel·ligència" que està tenint Cs amb la seva actitud pactista amb la qual ocupa un espai que deixa "orfe" el PP. El president del govern espanyol ha criticat que el PP "s'ha anat aïllant" i "mimetitzant" amb Vox. D'altra banda, ha assegurat que la legislatura durarà quatre anys i s'ha mostrat satisfet del funcionament de l'executiu de coalició. "Vam arribar tard" El president del govern espanyol ha admès que l'estat d'alarma es va declarar "tard" però ha defensat la presa de decisions d'aquell moment amb la informació disponible. "No sabíem el que sabem avui. Amb el que sabem avui hauríem d'haver declarat l'estat d'alarma abans", ha dit. Sánchez ha dit que l'estat d'alarma segueix sent "una garantia". "Transparència" amb les dades Sánchez ha assegurat que el govern espanyol no ha amagat cap dada sobre el coronavirus i ha afirmat que ha estat "absolutament transparent". Segons el president de l'executiu, cap govern del món ha estat capaç de donar una xifra exacta. "No hi ha risc 0" El cap de l'executiu ha recordat que "no hi ha risc 0" amb el coronavirus però ha animat a la població a "sortir al carrer" a gaudir de la 'nova normalitat'. Tanmateix, ha dit que cal fer-ho "sense abaixar la guàrdia" i mantenint les mesures de seguretat.

Summary: Sánchez insta ERC i JxCat a "anteposar l'agenda de la recuperació" perquè la seva veu "compti en la negociació"


Ultimàtum dels treballadors del servei de neteja i recollida de la brossa de Reus. La plantilla assegura que el 60% de la flota de vehicles està "obsoleta" i que, a partir de dilluns que ve, la maquinària que no estigui en condicions no sortirà al carrer. Els treballadors exigeixen a l'Ajuntament i a l'empresa FCC que acordin una pròrroga addicional del servei -que ja porta prorrogat des del 2018- per poder llogar o renovar la flota, mentre el Tribunal Català de Contractes del Sector Públic no resol els recursos presentats respecte el plec de clàusules. Els sindicats demanen celeritat per no eternitzar una situació "insostenible" i que impedeix un bon servei. La plantilla denuncia que això també li impedeix negociar el conveni col·lectiu.

Summary: Els treballadors de la brossa de Reus es planten perquè el 60% de la maquinària està "obsoleta"


Diversos familiars dels polítics independentistes presos veuen amb "inquietud" la visita que aquest dijous fa el president del govern espanyol, Pedro Sánchez, al Tribunal  Europeu  de Drets Humans, més tenint en compte les declaracions d'Irene Lozano, alt càrrec del Ministeri d'Afers Estrangers, saltant-se la presumpció d'innocència dels seus parents. L'advocat expert en drets humans Jordi Palou-Loverdos, també veu almenys "insòlit" jurídicament i "curiós" que Sánchez visiti pocs dies abans del judici al Tribunal Suprem el tribunal on previsiblement acabaran els recursos  de les defenses dels polítics si són condemnats. En un comunicat conjunt, els familiars aplaudeixen que els polítics parlin amb tothom i que Sánchez tingui relacions internacionals, però els inquieta que pocs dies abans del judici el president espanyol visiti el TEDH i el Consell d'Europa per reivindicar la política de drets humans a Espanya. També veuen amb "molta preocupació" que partits d'extrema dreta facin discursos que atempten contra els drets. Per la seva banda, Diana Riba, parella de Raül Romeva, ha dit que els familiars afronten l'inici del judici havent-se d'adaptar als nous reglaments i horaris de les presons madrilenyes. Els 'vis a vis' es planifiquen de mes a mes, s'han de fer entre setmana, dos cops al mes, i per tant s'hauran de fer els dilluns, perquè de dimarts a dijous hi ha judici i alguns divendres potser també. Això farà que aquell dimarts també es quedin a Madrid  per seguir el judici en directe, a banda d'altres dies puntuals.

Summary: Familiars dels polítics presos veuen amb "inquietud" la visita de Sánchez al TEDH


La vigència havia expirat el passat 31 de desembre ACN Barcelona.-El Govern ha aprovat subscriure un acord per modificar el Protocol general entre el Ministeri d’Agricultura, Alimentació i Medi Ambient i el Departament de Territori i Sostenibilitat de la Generalitat de Catalunya, al qual està adscrita l’Agència de Residus de Catalunya, pel suport al Centre d’Activitat Regional pel Consum i la Producció Sostenible durant el quadrienni 2012-2015. La vigència del Protocol va expirar el 31 de desembre passat i s’ha acordat prorrogar-lo un any, temps que permetrà a ambdues administracions treballar per l’establiment d’una figura jurídica pel SCP/RAC.  L’SCP/RAC és un centre de cooperació internacional amb els països mediterranis en matèria de desenvolupament i innovació del sector productiu i la societat civil a partir de models de consum i producció més sostenibles. El Centre, amb seu a Barcelona, desenvolupa la seva funció en el marc del Pla d’Acció per a la protecció i el desenvolupament de la conca del Mediterrani (PAM), organització pertanyent al Programa de les Nacions Unides pel Medi Ambient (PNUMA).

Summary: Pròrroga del Protocol per al suport al Centre d’Activitat Regional pel Consum i la Producció Sostenible


El president del PPC, Alejandro Fernández, ha descartat reunir-se amb el president de la Generalitat, Quim Torra, en considerar que amb ell el diàleg "és impossible". "Per ell el diàleg és 'té això i empassa-t'ho sencer'. No puc seure amb un senyor que té aquesta visió del diàleg i de la democràcia", ha lamentat Fernández. Durant un dinar al Círculo Ecuestre, el líder del PPC ha definit el Govern com un moviment "populista" i amb "vocació insurreccional". De fet, ha considerat que l'independentisme busca, a través de la frustració generada pels incompliments del govern espanyol, tenir "combustible, victimisme i populista" per llençar un nou atac després de les sentències de l'1-O.

Summary: Fernández descarta reunir-se amb Torra: "Per ell el diàleg és 'té això i empassa-t'ho sencer'"


La consellera d'Empresa i Coneixement, Àngels Chacón, s'entrevistarà aquest dimecres amb els directius de Nissan al Japó en ple debat sobre la transformació del sector de l'automòbil i quan l'empresa dissenya estratègies a nivell mundial sobre el futur de les seves plantes, també la de Catalunya. Chacón visitarà la seu central de l'empresa a Yokohama, i es reunirà amb el vicepresident de Nissan, Osamu Goto, i la directora de relacions internacionals, Miyuki Takahashi, segons ha pogut saber l'ACN. La reunió s'emmarca en la missió empresarial del Govern al país nipó i les entrevistes que fa la consellera amb empreses multinacionals, i arriba en un moment clau per al futur de Nissan.  Al Japó, Chacón vol conèixer de primera mà els plans de futur de la multinacional i s'espera que ofereixi "tantes vegades com calgui el suport del Govern" per garantir la seva continuïtat a Catalunya, segons va assegurar en declaracions a la premsa. Segons ella, l'executiu "posarà el 200% perquè la planta de Nissan o de qualsevol altra indústria no marxi de Catalunya".   L'agència econòmica 'Bloomberg' va publicar a finals d'octubre que Nissan s'estaria plantejant vendre's les fàbriques al Regne Unit i Catalunya. Fonts de la companyia, però, van indicar llavors que no hi havia "plans de vendre les plantes a Europa", i la consellera Chacón va afirmar que Nissan li havia assegurat personalment que la informació era "falsa".  De fet, des de l'executiu remarquen que no tindria sentit que Nissan marxés de Catalunya, quan ja s'ha compromès a una inversió d'uns 70 milions d'euros per a una nova planta de pintura. A més, el govern ha autoritzat recentment una subvenció directa a l'empresa, per 3 milions d'euros, per aquest projecte.  L'empresa automobilística japonesa és la segona companyia industrial per dimensió de Catalunya, amb una plantilla d’uns 5.100 treballadors i un efecte tractor fonamental per al conjunt del sector productiu, ja que s’estima que genera uns 15.000 llocs de treball addicionals a Catalunya en les operacions industrials del seus proveïdors. Els treballadors de Nissan i la direcció de la multinacional a Barcelona es van reunir el juliol després de l'anunci dels directius de la marca sobre la intenció de retallar 12.500 llocs de feina a les diferents plantes de l'empresa automobilística arreu de món. Els dirigents van traslladar als representants dels treballadors que la retallada a nivell mundial es deu a la males xifres de venda i el mal estat financer de la companyia i que els expedients de regulació d'ocupació de l'any passat i aquest 2019 a Catalunya ja estan inclosos en la xifra facilitada per la direcció de la companyia al Japó. A la planta de Barcelona, ja es van acordar 550 prejubilacions i 50 baixes voluntàries.  Els sindicats reclamen des de fa temps que Barcelona rebi la producció d'algun nou model de Nissan per garantir la continuïtat de la planta.

Summary: Chacón es reuneix amb Nissan dimecres en ple debat sobre la transformació del sector


Carles Puigdemont ha fet una crida a guanyar les eleccions autonòmiques del 21 de desembre per "restituir" la "legitimitat" i la "dignitat" que els ha "volgut robar" el "tripartit del 155". Des de Brussel·les i a través de Twitter, Puigdemont ha difós un vídeo en què presenta la campanya de llista que encapçala, Junts per Catalunya, pensada per dir "prou a les retallades de llibertats i de democràcia" i "prou a tenir gent fora", en al·lusió a ell mateix i als quatre consellers destituïts que són amb ell a Brussel·les o al número dos de la llista, l'expresident de l'ANC Jordi Sànchez.

Summary: Puigdemont crida a guanyar el 21-D per "restituir" la "dignitat" que els ha "volgut robar" el "tripartit del 155"


El delegat del govern espanyol a Catalunya, Enric Millo, ha culpat l'Ajuntament de Girona de voler "modificar sobre la marxa" el projecte de reposició de la llosa del Parc Central. Aquest dimarts, l'alcaldessa de Girona –juntament amb d'altres tècnics i polítics- es reuneix amb el president d'Adif per abordar un possible retard en les obres, que haurien d'estar acabades a finals d'abril. Millo defensa que Adif està portant a terme el projecte "tal i com estava previst", que no inclou cap "il·legalitat" i que és el consistori qui demana modificar-lo. Una versió, però, que xoca amb la de l'ajuntament. Des del consistori defensen que han detectar algunes mancances al projecte que, fins i tot, contravenen la normativa (com és el cas de la il·luminació"). Millo demana a l'ajuntament que vagi a la reunió amb "to constructiu". D'altra banda, sobre la polèmica sobre la presència de l'exèrcit a l'Expojove, considera normal que el Ministeri de Defensa estudiï portar el cas als tribunals i defensa que els militars han de portar l'uniforme perquè així ho recull la llei.

Summary: L'Estat culpa l'Ajuntament de Girona de voler "modificar sobre la marxa" el projecte de reposició del Parc Central


El PDECAT ha expressat aquest dilluns ple suport al conseller d'Interior, Jordi Jané, i ha avisat la CUP que l'independentisme no s'eixampla estripant fotos ni cremant banderes. Així ho ha expressat la coordinadora general del partit, Marta Pascal, en roda de premsa. La dirigent ha defensat l'actuació dels Mossos d'Esquadra –"fan la seva feina" com a policia judicial, ha apuntat- i ha demanat que no se'ls vegi com a "enemics" del procés. "El nostre adversari polític és l'Estat", ha assegurat. Així mateix, la dirigent del PDECAT ha dit que no tindria "cap sentit barrejar" les detencions dels investigats per cremar fotos del Rei amb l'aprovació dels pressupostos. També ha deixat clar que el Govern treballa per a fer possible el referèndum.  El Govern "ni pot ni vol ni s'ha de posar" en les decisions judicials, de la mateixa manera que els Mossos d'Esquadra fan "la seva feina" quan compleixen les ordres dels jutges, perquè "estem en un estat de dret". D'aquesta manera Pascal ha defensat l'actuació tant del conseller Jané com del cos policial en relació a les detencions d'aquest dilluns. "No reivindiquem la desobediència, no som els de les microruptures, som els que diem que es pot construir un país de la llei a la llei", ha afegit. Pascal ha demanat que no s'"estigmatitzi" determinats sectors de la societat i que tampoc s'assenyali els Mossos com a "culpables o enemics de la independència". "Cal gesticular menys i treballar més. El nostre adversari en termes polítics és l'Estat, no els Mossos ni la conselleria", ha insistit.  En referència al gest de set diputats cupaires de trencar imatges del Rei aquest dilluns al Parlament, la dirigent ha assegurat que "estripant fotos o cremant banderes no ampliem la base social independentista". "Ho fem quan sortim a convèncer i donar arguments", ha afegit. Així, la dirigent del PDECAT ha demanat no "barrejar" les detencions d'aquest dilluns amb l'avenç del procés, la celebració del referèndum o l'aprovació dels pressupostos. "No hi ha ningú al Govern que no estigui treballant pel referèndum i eixamplar la base de l'independentisme. El full de ruta és molt clar, no podem caure en aquestes trampes", ha alertat.  Cimera del referèndum D'altra banda, Pascal ha celebrat la convocatòria de la cimera del referèndum pel dia 23 de desembre atès que és un "mandat parlamentari" de Junts pel Sí. El PDECAT espera trobar-hi tots els actors implicats en el Pacte Nacional pel Dret a Decidir, que "concentra el 80% dels catalans", ha considerat.  A més, tot responent a les crítiques de les files anticapitalistes, ha tret pit de la data de la trobada, que tindrà lloc després del debat a la totalitat de la llei dels pressupostos. "Té tota la intenció, és clar, que la cimera arribi després de la votació dels pressupostos al Parlament. Podem parlar de referèndum però si no tenim pressupost és francament difícil que el procés tiri endavant", ha reiterat.  L'Estat no passa "la prova del cotó" del diàleg Pascal també s'ha referit a l'anomenada 'Operació Diàleg' encetada pel govern espanyol. A parer seu, la voluntat d'entesa de l'executiu de Mariano Rajoy "no passa la prova del cotó" perquè incompleix de manera "flagrant" els compromisos adquirits amb Catalunya. En aquesta línia, ha demanat a l'Estat "gestos" que demostrin les ganes de dialogar. Per exemple, materialitzant inversions en matèria d'infraestructures o en el sentit de les votacions al Congrés a propisicions del grup capitanejat per Francesc Homs, entre d'altres. A més, ha criticat que el govern espanyol posi "condicions al diàleg" censurant el referèndum independentista. "Nosaltres som partidaris de tot i seguirem enumerant tots els incompliments de l'Estat per demostrar que no es pot pregonar el diàleg i, en canvi, no pregonar-lo", ha avisat.

Summary: El PDECAT fa costat a Jané i avisa la CUP que l'independentisme no s'eixampla estripant fotos


El líder del PSOE, Pedro Sánchez, ha anunciat aquest dijous en un acte a Madrid els "sis principis bàsics" de la seva formació per a assolir acords després de les eleccions del 26-J, entre els que hi ha una aposta per la reforma constitucional i la renúncia a un referèndum a Catalunya. També el rebuig a dur a terme qualsevol nova retallada, la derogació de la reforma laboral, la despolitització de les institucions independents, la lluita contra la violència de gènere, i una senda de correcció del dèficit "més justa". Tot plegat, segons Sánchez,  per construir un país "just, unit i que garanteixi la cohesió social i la independència i les llibertats" a l'Estat.  Sánchez ha presentat el document "Sí als sis principis per al govern del canvi" a un acte davant del Monument de la Constitució del Paseo de la Castellana de Madrid.  Malgrat les enquestes ha assegurat que la seva formació "surt a guanyar les eleccions" i és "l'única" garantia del "canvi" a l'Estat. "Si alguns cosa hem après és que el canvi no té intermediaris i com més fort sigui el PSOE el canvi pot arribar de manera més contundent", ha dit.  Segons ha anunciat, en les possibles negociacions post-electorals per formar aquest govern del canvi els socialistes plantejaran "sis principis bàsics per a aquest govern del canvi" i que són "pilars sobre els que construirem tots els acords amb la resta de forces polítiques del canvi".  El primer és el "rebuig rotund a qualsevol tipus de retallada" i l'impuls d'una "reforma fiscal progressiva". Segons Sánchez un dels principis bàsics del seu executiu ha de ser "el manteniment de l'Estat del benestar" i aquesta reforma fiscal "progressiva" ha de ser "suficient" per garantir els serveis socials i evitar les retallades.  El segon eix és un "nou estatut dels treballadors que impliqui la derogació de facto de la reforma laboral del PP". "Volem que Espanya compateixi fent les coses millor, i no més barates", ha afirmat Sánchez.  El tercer és la despolitització de les institucions independents. Segons Sánchez, els socialistes plantegen "una revolució en la designació de les persones que representaran les institucions" i deixar de banda el sistema d'assignació "partidista". També ha apostat per una reforma de la Justícia per suprimir taxes judicials i derogació de la Llei mordassa. El quart eix és la lluita contra la violència de gènere i la desatenció a les dones víctimes, del que Sánchez no ha donat més detalls. El cinquè és la reforma federal de la Constitució i el rebuig al dret a decidir de Catalunya. Segons Sánchez "ara a Espanya hi ha algunes forces polítiques que volen trencar amb la unitat d'Espanya, amb la integritat territorial del país", però "trencar Espanya implica trencar principis de solidaritat com el sistema de pensions".  "En conseqüència creiem que no hi ha lloc a un referèndum d'autodeterminació ni de Catalunya, ni del País Basc, ni de Galícia, però sí a una reforma constitucional que culmini el model territorial de l'Espanya federal", ha dit. "Davant els que reivindiquen el dret a votar com separar-se d'Espanya el PSOE reivindicarà el dret a conviure units entre tots els espanyols". Per tant, ha sentenciat, defensaran "la reforma constitucional, i no el dret a decidir de Catalunya". El sisè eix del PSOE en aquests acords és una senda del dèficit pública "molt més justa" per a una Europa "social, democràtica i solidària". "Volem garantir l'estabilitat pressupostària, complir amb el dèficit públic però amb una senda més coincident amb la realitat social del país".

Summary: El PSOE situa la reforma de la Constitució i la renúncia al referèndum com a principi bàsic per a acords post-electorals


El conseller delegat de Cacaolat, Enric Crous, optarà a la presidència de la Cambra de Comerç de Barcelona en les eleccions que s'haurien de celebrar a principis de 2019. Crous és el quart candidat que oficialitza la candidatura a rellevar Miquel Valls al capdavant de l'ens cameral de la capital catalana. El conseller delegat de Cacaolat ha presentat la candidatura aquest divendres al Col·legi de Periodistes de Catalunya amb la voluntat de "renovar" i "rejovenir" la institució així com d'estar "al servei de les empreses". Crous també ha assegurat que vol evitar entrar en qüestions polítiques: "Això són unes eleccions d'empreses, no unes eleccions polítiques", ha remarcat el candidat, que ha insistit que el seu compromís és defensar els "interessos empresarials". "La meva intenció és defugir un terreny que no és el nostre", ha apuntat Crous, sobre pronunciaments polítics. Crous no ha donat detalls de les propostes de la candidatura ni dels empresaris que la integren. Tampoc ha concretat amb quina empresa es presentarà. Tanmateix, el candidat ha anunciat que el seu equip de 40 candidats tindrà dos terços de representants de petites i mitjanes empreses, un terç serà menor de 50 anys i un terç seran dones. A més, prop d'un 40% representarà empreses del territori. Crous ha posat en valor la seva "trajectòria professional" i la "il·lusió" amb la qual emprèn el projecte de presidir la Cambra de Comerç de Barcelona. El candidat, nascut a Barcelona l'any 1947, va presidir Fira de Barcelona i també ha dirigit Mercabarna i Damm. Actualment és conseller delegat de Cacaolat i forma part del ple de la Cambra.  Crous ha remarcat que vol contribuir a fer de Barcelona un "focus d'atracció d'empreses i de negoci". Un altre objectiu és la millora de la "governança" i la "transparència" de la institució, així com fer que tingui una "representació més justa". Crous s'ha compromès a fer que els membres del ple de la Cambra "se sentin partícips" del que passa a l'ens i ha explicat que els enviarà tota la informació dels comitès executius A favor del vot electrònic Crous també s'ha mostrat favorable al nou procediment electoral de vot electrònic, que estableix el nou decret de la Generalitat del juliol que determina que, a banda de presencial, el vot serà electrònic i no per correu. El candidat ha lamentat la baixa participació que tenen les eleccions de la Cambra, de menys del 2%, tot i que 400.000 autònoms i empreses estan cridats a votar. Les eleccions per rellevar Miquel Valls, que porta 16 anys al capdavant de la Cambra, encara no s'han convocat però estan previstes a principi de 2019. El president i fundador de Numintec, Josep Maria Torres; l'advocat Ramon Masià i el financer Carles Tusquets són els altres candidats que han formalitzat la candidatura.

Summary: Enric Crous presenta candidatura a presidir la Cambra de Comerç de Barcelona amb l'objectiu de "renovar" la institució


La directora general de Relacions Institucionals, Carme Garcia, ha presentat als alcaldes de les Terres de l'Ebre el Programa d'Identificació Genètica de desapareguts durant la Guerra Civil i la dictadura franquista, aquest dimecres. Garcia ha detallat que ja són més de 5.000 les persones que s'han inscrit per trobar els seus familiars desapareguts, el pas inicial per poder participar en el creuament d'ADN que es farà amb els restes que apareguin en fosses i altres espais dels país. D'aquests, més de 370 són de les Terres de l'Ebre. Aquesta mateixa setmana el programa ha citat 550 familiars, i dilluns vinent se citaran 650 persones més, perquè acudeixin a fer-se la prova genètica. Per començar, s'ha prioritzat la recollida d'ADN de familiars de primera línia de consanguinitat amb els desapareguts, com són els germans. La directora general de Relacions Institucionals també ha avançat que els estudis de geolocalització que la Universitat Rovira i Virgili està fent per localitzar totes les fosses de les Terres de l'Ebre ha sorprès els experts pels gran nombre de punts on encara s'han detectat, gairebé 80 anys després de la Batalla de l'Ebre, restes en superfície. El Programa d'Identificació Genètica de desapareguts durant la Guerra Civil i la dictadura franquista vol donar resposta a una demanda "llargament manifestada" i es va concretar en un acord signat pels Departaments d'Exteriors, de Salut i de Justícia. Com ha destacat la directora general de Relacions Institucionals, Carme Garcia, aquesta" transversalitat" i l'aportació pressupostària dels tres departament s ha permès posar en marxa el programa en aquest tercer i últim trimestres de 2016 sense haver d'esperar al proper exercici pressupostari. "No ens agrada parlar del pressupost perquè per uns seria molt i per altres poc. El Govern en el seu conjunt ha volgut tirar endavant el programa i endegar-lo al 2016", ha remarcat. "Vam veure que podíem sumar esforços i que hi havia voluntat i ganes de fer-ho. Arriba tard però arriba amb fermesa", ha afegit la directora general. Liderat  pel Departament d'Exteriors, que té competències en qüestions de memòria històrica, Justícia s'encarregarà de fer els informes antropològics i Salut recollirà les mostres d'ADN. La recollida i també l'anàlisi genètic i el creuament del material es farà des del centre de medicina genètica de l'Hospital de la Vall d'Hebron de Barcelona. Aquelles persones de les demarcacions de Tarragona, Lleida i Girona seran ateses als seus territoris, en centres hospitalaris propers on es desplaçarà l'equip del centre de medicina genètica a fer-los les proves. L'anàlisi del material genètic de les restes de les víctimes que vagin apareixent es farà amb un servei de contractació externa. La Vall d'Hebron farà els creuaments que donaran els resultats.  Al Cens de Desapareguts del Departament ja hi ha més de 5.000 inscrits i més de 370 són ebrencs. Entre aquesta setmana i la propera, 1.200 persones seran citades per fer-se les proves genètiques. En primer lloc es convoca a aquells que siguin germans de les víctimes, tenint en compte que són persones de molt avançada edat i no es pot "perdre la possibilitat de tenir aquest ADN", com ha apuntat Carme Garcia. Després es cridarà als fills dels desapareguts i després als néts. Qualsevol d'aquestes tres línies de consanguinitat són "efectives" per aconseguir bons resultats. A partir d'aquí, la directora general ha apuntat que "es complica" però s'intentarà amb tothom perquè al registre hi ha tot tipus de familiars.  Garcia està convençuda que a mesura que es va coneixent el programa i se'n fa difusió, la xifra de censats augmentarà. De fet, en el darrer mes, el Departament de Relacions Institucionals ha rebut més d'un miler de trucades per demanar informació i hi ha hagut més d'un centenar de noves inscripcions al cens, unes xifres que superen de lluny els percentatges de l'últim any.   Buscant més fosses a l'Ebre Una altra xifra que de ben segur que es dispararà és la del nombre de fosses localitzades a Catalunya, actualment unes 370. Sense sortir de les Terres de l'Ebre, aviat es donarà a conèixer el resultat de l'estudi de geolocalització de fosses en territori ebrenc que s'ha encarregat a la Universitat Rovira i Virgili i que fa unes sis setmanes que s'està duent a terme. Carme Garcia ha avançat que es detallaran totes les fosses en profunditat que hi ha al territori però que, allò que ha xocat als investigadors, és la quantitat de restes en superfície que encara existeixen. "Sorprèn perquè han passat molts anys i semblava que no n'hi haurà tantes ni que es trobarien amb tanta facilitat després que han passat gairebé 80 anys des de la Batalla de l'Ebre", ha apuntat la directora general de Relacions Institucionals. Garcia ha remarcat que, en aquest programa d'identificació de desapareguts, les Terres de l'Ebre hi tindran un pes molt important tenint en compte que s'hi va lliurar la batalla "més cruenta, dura i salvatge" de la Guerra Civil espanyola.

Summary: El registre de famílies que busquen desapareguts a la Guerra Civil ja supera les 5.000 persones i més de 370 són ebrencs


El Govern ha aprovat aquest dimarts el primer pla d'acreditació i qualificació professionals, que preveu una oferta de 7.900 places fins el 2018. El programa permetrà que persones amb mancances de qualificació professional puguin avaluar i demostrar les competències adquirides a través de la seva experiència professional als llocs de treball o bé en processos d'aprenentatge no formal. Els departaments d'Ensenyament i de Treball, Afers Socials i Famílies, en coordinació amb el Consell Català de la Formació Professional, han elaborat el pla, que és una de les mesures previstes a la Llei 10/2015 de formació i qualificació professionals.

Summary: El Govern dóna llum verda al primer pla d'acreditació i qualificació professionals, amb una oferta de 7.900 places


L'informe anual d'Indicadors de salut perinatal a Catalunya del 2016 revela un augment de la lactància materna i una disminució dels parts per cesària l'any passat. El 87,5% dels nadons va prendre llet materna en néixer, seguint una tendència a l'alça des del 2011 tant en mares autòctones (84,8%) com en estrangeres (94%). Entre el 2010 i el 2016 s'ha passat d'una prevalença del 81,4% al 87,5. D'altra banda, el percentatge de nens nascuts per cesària va tornar a baixar i es va quedar en el 27,4%, tot i que hi ha diferències entre la xarxa pública i la privada: 22,7% en la primera i 38,3% en la segona. Aquest tipus de part baixa des de fa tres anys després que s'arribés al màxim el 2013, amb un 31,8%. La mitjana d'edat de les mares va ser de 32 anys, però creix el nombre de dones que pareixen passats els 34. Un altre indicador que recull l'informe té a veure amb la taxa de prematuritat. La taxa de nens nascuts abans de la setmana 37 de gestació es va situar en el 7%, baixant una mica respecte al 2012, quan era del 7,3%. Ara bé, la taxa de prematuritat extrema, és a dir els nadons nascuts abans de la setmana 32 sobre el total de prematurs, es va situar en l'11,6%, gairebé un 10% més que l'any anterior. Tot i així, aquest indicador està experimentant una tendència a l'estabilitat en els darrers anys. En conseqüència, els casos de pes baix, inferior als 2,5 quilos, es manté estable en el 7,6%, però creix el de pes baix extrem (inferior als 1.500 grams sobre el total de nadons amb pes baix), situant-se en el 9,8%. D'altra banda, el 44,9% de les dones fumadores va deixar el tabac durant la gestació. En els darrers anys s’observa una estabilització en la reducció del tabaquisme durant l’embaràs.   20.000 nadons menys que a l’any 2008 L’informe també exposa que el nombre de naixements a Catalunya continua la seva tendència decreixent iniciada el 2009. L’any passat, la xifra va caure fins als 68.902 nadons, la més baixa dels darrers 14 anys, durant els quals es va anar superant el llindar dels 70.000 i els 80.000 naixements. De fet, l’any passat van néixer 20.000 nadons menys que a l’any 2008, quan es va arribar al pic màxim. Respecte a l’any 2015, la reducció va ser d’un 2,2%, i va ser especialment rellevant en població autòctona (un 3,9%), mentre que en la població estrangera es va experimentar un lleuger increment d'un 1,9%. Per sexe, l’any passat van néixer més nens (51,5%) que nenes (48,5%). Pel que fa a l’edat de la mare, 38 de cada 100 van donar a llum amb més de 34 anys, mentre que fa 10 anys eren 24 de cada 100. Segons la procedència de la mare, els percentatges més alts es registren en les dones autòctones i de països de la Unió Europea (43,1% i 46,1%, respectivament). Per contra, els percentatges més baixos els van protagonitzar mares procedents de la resta d’Europa i Àsia (un 22,7% i un 16,8%, respectivament). En general, la mitjana d’edat de totes les mares va ser de 32 anys.   D’altra banda, prop de la meitat (un 44,5%) dels naixements de mares de 14 a 17 anys va correspondre a dones estrangeres, un percentatge que es va incrementar un 16,2% respecte a l’any 2015. En general, 1 de cada 3 nadons té la mare estrangera i destaquen les procedents del Magrib i de la vall del Nil (9,1%), així com d’Amèrica Central i del Sud (9%).   A més, gairebé 7 de cada 10 naixements a Catalunya va tenir lloc a hospitals del Sistema Sanitari Integral d’Utilització Pública de Catalunya (SISCAT), dada que es manté estable al llarg dels anys. Per regió sanitària, Barcelona va tenir el percentatge més alt de naixements (68%) i l’Alt Pirineu-Aran el més baix (0,7%). A més, 5 de cada 1.000 nens van néixer mitjançant part a domicili o a través d'entitats d’atenció al part no hospitalàries.

Summary: Augmenta la lactància materna i baixen els parts per cesària a Catalunya


Protecció Civil manté l'alerta de l'Inuncat per les pluges que descarreguen amb força al litoral i prelitoral de Tarragona i avancen cap a Barcelona i al nord-est. En només mitja hora han caigut 23,5 litres a Falset (Priorat), 29,7 a Riudoms (Baix Camp), 26,8 a Siurana (Priorat) i 22,4 a Vinyols i els Arcs (Baix Camp). Arran d'aquests aiguats, els Bombers de la Generalitat han rebut una cinquantena d'avisos, la majoria del Baix Camp i el Tarragonès. La majoria han estat per arbres caiguts a la via, elements estructurals a punt de caure i alguna inundació de baixos. Un dels municipis més afectats ha estat Reus, des d'on s'han rebut 21 avisos. Entre les incidències destaca que diversos establiments de la capital del Baix Camp s'han inundat i que l'aigua ha arrossegat algun vehicle uns metres sense causar ferits. Paral·lelament, el telèfon d'emergències 112 ha rebut un centenar de trucades derivades de les pluges. De la cinquantena d'avisos que han rebut els Bombers de la Generalitat, 45 s'han fet des de la demarcació de Tarragona i 6 des de les Terres de l'Ebre. Segons el Servei Meteorològic de Catalunya (SMC), s'ha ampliat la probabilitat de tempestes més fortes a tot el litoral i a comarques del nord-est. Des de primera hora de la tarda els aiguats estan afectant tot el litoral i prelitoral de Tarragona i Barcelona i ho fan amb fort vent que agreuja el risc. Coincidint amb la gran mobilitat a les carreteres catalanes prevista per aquesta tarda de diumenge, Protecció Civil recomana extremar les precaucions en la conducció. No aparcar vehicles en rieres o punts subterranis inundables, ni travessar rius o rieres si baixen amb aigua.

Summary: Les tempestes descarreguen amb força al litoral i prelitoral de Tarragona i avancen cap a Barcelona i al nord-est


S'ha cremat el dormitori i la resta del pis ha quedat afectat per fum ACN Terrassa.-Una persona ha resultat ferida lleu en un incendi d'un habitatge a Terrassa, al carrer Begur. S'ha cremat el dormitori completament i la resta del pis ha quedat afectat per fum. Els Bombers han rebut l'avís a les 8.28 hores i en mitja hora ja han apagat el foc. Hi han treballat quatre dotacions. El Sistema d'Emergències Mèdiques (SEM) ha evacuat la persona ferida a l'Hospital de Terrassa.

Summary: Un ferit lleu en un incendi d'un habitatge a Terrassa


Un agent ha hagut de ser atès ACN Barcelona.-Els taxistes han trencat el cordó policial i s'han enfrontat a la Guàrdia Civil, que custodia una de les rotondes d'entrada al port de Barcelona. S'han viscut moments de tensió. Un agent ha hagut de ser atès. Tot i que inicialment semblava que els manifestants volien continuar cap al port, finalment han decidit dirigir-se cap al Paral·lel. La ronda Litoral està tallada en sentit Llobregat entre l'entrada 23 (Poblenou) i la 21 (Ciutat Vella), i en sentit Besòs entre la sortida 13 (Montjuïc) i l'entrada 22 (Barceloneta). Els taxistes han començat la seva manifestació al Departament d'Economia, i després han intentat entrar al Parlament, sense èxit, ja que els Mossos d'Esquadra els ho han impedit.

Summary: Els taxistes trenquen el cordó policial i s'enfronten a la Guàrdia Civil a l'entrada del port de Barcelona


L'Ajuntament de Barcelona obrirà totes les platges de la ciutat per passejar-hi a partir de dimecres vinent, de 6 a 20 hores. Fins ara només estaven obertes per a la pràctica esportiva però ara es permetrà també el passeig. Per contra, continua prohibit el bany recreatiu i les estades a la platja. De 20 a 23 hores només es permetrà, com fins ara, l'accés per a la pràctica d'activitats de surf i els esportistes professionals i federats. Així, en horari nocturn romandran tancades. En qualsevol cas, durant tota la franja diürna en què estiguin obertes caldrà respectar les franges d'edat per a les sortides. Dimecres també estaran ja tots els parcs oberts. Per tant, a partir del 20 de maig, l'ús de les platges ja no es limitarà a la pràctica esportiva. Des de les 6 del matí fins a les 10 s'hi podrà tant fer esport individual -com córrer o nedar- com també passejar-hi mentre que de 10 a 20 hores només s'hi podran fer passeigs.  En tots els casos, s'haurà de fer respectant sempre les franges horàries de sortida dels diferents col·lectius establerts en el marc de l'estat d'alarma. En l'actual fase, el bany recreatiu seguirà prohibit i el servei de socorrisme i salvament encara no estarà activat. Sobre aquesta qüestió, el regidor d'Emergència Climàtica i Transició Ecològica de l'Ajuntament de Barcelona, Eloi Badia, ha apuntat que el decret del govern espanyol situa la temporada de bany en la fase 3. Així, Badia ha explicat que tot i que estan treballant diferents models sobre quin tipus de mesures s'adoptaran llavors són a l'espera de tenir "més detalls" de com ha de ser aquesta fase 3 per a Barcelona. "Per sort encara tenim temps per treballar, evidentment també amb els socorristes i amb els protocols sanitaris i de seguretat", ha afegit. Badia veu un "bon exemple" la divisó de platja per zones però assegura que encara no hi ha cap model decidit. En aquest sentit, també veu determinant veure si les franges horàries per edats es mantenen o no per acabar de decidir el model i les mesures per a la fase 3. De moment, igual que tampoc no es permetrà el bany recreatiu, la platja no podrà ser usada com a zona d'estada i les zones de jocs infantils o les esportives restaran encintades. De 20 a 23 hores només estarà habilitat l'accés per a la pràctica d'activitats de surf i els esportistes professionals i federats amb la corresponent llicència al punt habilitat a la platja del Bogatell, a tocar de la Base Nàutica, on es realitzarà el control de les acreditacions. Segons Badia, per a les franges de pràctica esportiva i passeig no hi haurà control d'aforament a través d'accessos. A més, ha recordat, "es continua mantenint la idea de franges (de sortida per edats)". A partir de les 23 h les platges barcelonines romandran tancades, sense excepció. Tots els parcs oberts A partir de dimecres 20 de maig tots els parcs de la ciutat restaran oberts al públic. Fins ara se n'han obert un total de 80, i ara s'obren la resta fins a arribar als 148 parcs que tenen accés amb porta de tancament. A més, per facilitar la pràctica esportiva, un total de 22 parcs avancen l'hora d'obertura a les 8 del matí, en comptes de fer-ho en l'horari habitual, que era les 10 h. Els 3 parcs de la ciutat que tenen un centre educatiu a dins, obriran un accés a partir de dimarts per facilitar l'entrada de les famílies per fer la preinscripció escolar. Pel que fa al Park Güell obrirà per al veïnat, per facilitar el passeig, la pràctica esportiva i la connectivitat de la zona. En canvi, en l'actual fase de desescalada, no s'obre per a visites culturals. Els equips de jardineria estan fent les tasques de manteniment corresponents però de moment no s'ha procedit a la sega.  Durant aquests dies s'està estudiant quin serà el manteniment que es fa a cada zona verda i en el conjunt de l'arbrat. I és que a causa del tancament durant setmanes hi ha més biomassa verda, més saludable i amb més color, els arbres són més frondoses i sense plagues i hi ha molta activitat d'ocells. Recollida de mobles i trastos vells D'altra banda, a partir del pròxim dilluns es reprèn a tota la ciutat el servei de recollida de trastos vells, residus voluminosos i mobles, que es podran baixar al carrer el dia assignat segons cada carrer entre les 20 i les 22 hores.  L'ajuntament recorda també que no es pot deixar runa, escombraries, roba, vidres ni electrodomèstics i que aquests residus de mida més gran és poder portar als punts verds de zona, que ja estan oberts. Per tant, de moment no es restableix el servei de recollida de mobles i trastos vells sota petició a la porta de casa, només el del dia fixat a peu de carrer. Des de dilluns passat, els equips de neteja de carrers s'han ampliat fins al 66 - 75%, s'ha reprès el servei de neteja de pintades al 50% i han obert els punts verd de barri, mòbil i de zona en horari de matí. Durant el confinament els residus domèstics a la ciutat de Barcelona han baixat un 9%, mentre que la recollida de circuits comercials ha baixat un 46% en consonància amb la reducció de l'activitat comercial. Pel que fa a les fraccions de recollida, la fracció resta i orgànica han disminuït, un 13% i un 5% respectivament, mentre que s'ha registrat un increment de la fracció paper-cartró, un 5% i dels envasos, un 9%. El vidre domèstic s'ha mantingut als nivells habituals.

Summary: Barcelona obrirà les platges per passejar-hi a partir de dimecres de 6 a 20 hores i d'acord amb les franges d'edat